Utunk a mennybe visz!                                                                 ÚTJELZŐ 2. oldal

OLTÁRI SZOLGÁLAT AZ EVANGÉLIKUS ISTENTISZTELETEN
A gyülekezet felé és az oltár felé fordulásról
Szemelvények dr. Kovács László Attila tanulmányából
Az introitus célja és eredete szerint magasztaló ének. Szövege zsoltárrészlet, amelyet ún. antifona keretez, amelynek legtöbbször szintén zsoltárvers a szövege, de lehet más bibliai iratból való, sőt a Biblián kívüli szövege is. Az introitus a gyülekezet vagy a gyülekezeti kórus éneke kellene, hogy legyen. Az introitus szövegét csak szükségmegoldásból olvassa a liturgus! De ezzel a helyettesítő szükségmegoldással még nem változik meg annak eredeti célja és értelme, az ti., hogy a gyülekezet magasztaló éneke, imája legyen. Ezért helytelen az a gyakorlat, amikor a lelkész az introitus-zsoltárrészletet a gyülekezet felé fordulva olvassa, mintha az is a felolvasásra szánt igék, azaz a megszólító elemek közé tartozna. Természetesen, ha az introitus helyett az ún. bevezető igét – lehetőleg a vezérigét – olvassuk, akkor azt a gyülekezet felé fordulva kell tennünk, mert ennek már nem magasztaló ima jellege van, hanem abban a felolvasásra szánt igéket összefoglaló, tanító, kijelentő célzat a meghatározó. Forrás: Teológiai füzetek 1. Kolozsvár 2008. 134-135. oldal, Kiadja: a Romániai Evangélikus–Lutheránus Egyház, Válogatta: G. A.

AZ ÚTJELZŐ KISTEMPLOMI KÖRLEVÉL ELINDÍTÁSA 
Az első szám szerkesztőjének bevezető gondolatai
Kedves kistemplomi gyülekezet! Örömmel adjuk kézbe ÚTJELZŐ kiadványunkat, amely az Ébesztő és az Örömhír Hírlevél után, a harmadik a sorban a körzeti körlevelek között gyülekezetünkben. A fejlécben található három vezérmondat és embléma választás indokai: A helységnévtáblán lévő lapcím mellett a kötelező haladási irányt mutató nyíl látható. Tudjuk, a keskeny út a mennybe visz, de az odavezető úton el is lehet tévedni. Ám ha mindenkor valljuk: ERŐS VÁRUNK AZ ÚRISTEN, (ahogyan Nagytemplomunk bejárata és az orgonakarzat felett is olvasható Sántha Károly fordításában, reformátorunk győzelmi énekének kezdő sora), úgy a vár népét megőrzi az ÚR! S az evangélikus himnusz utolsó mondata minden egyháztagunk személyes bizonyossága is (EÉ 254,4). S mert az I. körzet átlagéletkora magasabb a többinél, mi már inkább felfelé tekintünk s valljuk: Jézus a mi utunk, igazságunk és örök életünk s e földi utunk a mennybe visz (EÉ 342,7)! Legyen az ÚTJELZŐ hasznos segítség a keskeny úton minden olvasónak! G. A.
Mienk a menny örökre!                                                                ÚTJELZŐ 3. oldal

ÚTJELZŐ GONDOLATOK ISTEN IGEI VEZETÉSÉRŐL ÉS ÚTJÁRÓL
Szemelvények dr. Kovács László Attila igehirdetési vázlatából
Üzenetet mi is kapunk Istentől. Isten igéje által szól hozzánk. Van, akit a Szentírás olvasása közben szólít meg. A másik embert az igehirdetésben éri el. A harmadikat talán a szenvedések által vezeti el igéje megértésére, másokat pedig embertársai szolgálata által szólít meg. Istennek számtalan útja van arra, hogy megszólítson minket. Reánk az igehirdetést és a szentségeket bízta, hogy ezek  által mint eszközök által tolmácsoljuk egymás számára az ő igéjét, szeretetét. Ő azonban más eszközöket is igénybe vehet arra, hogy személyesen megszólítson. 
(Akár ez ÚTJELZŐ figyelmes olvasása; missziói célú továbbadása által is! G. A. )
Vajon bennünk van-e elég alázat és engedelmesség Isten igéjével szemben? Attól tartok, hogy mi szelektív módon hallgatjuk Isten igéjét. Csak abban követjük, csak azt akarjuk meghallani belőle, ami kedvünkre való. Mi vitába szállunk az Istennel, mi nem akarunk vakon engedelmeskedni.
Amikor minden elveszett, amikor minden ajtó bezárul előtted, amikor mindent elrontottál, és nem áll módodban jóvátenni hibáidat, amikor az utolsó lehetőséget is elmulasztottad, Isten akkor is tud megoldást mutatni, Isten azt is jóra tudja fordítani, amit mi végképp elrontottunk. Amikor a legdrágábbat veszíted el, amikor a halál elragadja szeretteidet, és úgy érzed, nem bírod tovább, ő akkor is meg tud erősíteni, és életednek új reménységet és célt tud adni. Ő a halálból is tud kivezető utat mutatni, mert éppen azért küldte el egyszülött Fiát, hogy életre és üdvösségre vezessen minket. Isten útjai kifürkészhetetlenek. – Adja Isten, hogy irántunk való kegyelmének, szeretetének és gondviselésének, irányításának jeleit az életünkben felismerjük és megértsük, és engedelmesen és örömmel járjuk életünk kiszabott útját, még akkor is, ha az nem mindig egyezik a saját elképzeléseinkkel. Mégis engedelmesen és örömmel járjuk az Isten által kiszabott utunkat, mint akik tudják, hogy „akik az Úrban bíznak, azoknak ereje megújul, szárnyra kelnek mint a sas, futnak és nem lankadnak meg, járnak és nem fáradnak el” (Ézs 41,37). 
Forrás: Lelkipásztor, Evangélikus lelkészi szakfolyóirat, 2015/12. 476–477. o. Válogatta: G. A. Ajánló: Körlevelünk a világhálón http://nyiregyhaza.lutheran.hu/ Evangélikus istentiszteletek: Hangzó örömhírtár/Név/hely http://www.garainyh.hu
Minden kedves Olvasónknak Istentől megáldott pünkösdi ünneplést kívánunk!